Hèliyum (Helium, He) iku unsur kimia kang ora duwé warna, ora ngganda, ora ana rasané, ora ngandhut racun, mèh inert, monatomik, lan wujud unsur sepisanan ing seri gas mulia ing tabel périodik lan nduwé nomer atom 2. Titik umub lan titik leburé paling asor tinimbang unsur-unsur liya lan mung ana ing wangun gas kejaba ing kaanan "ekstrem". Kaanan ekstrem uga diperlokaké kanggo nyiptakaké sithik senyawa helium, kang kabèh ora stabil ing suhu lan tekanan standar. Helium nduwé isotop stabil kaloro kang langka kang karan helium-3. Sifat saka cuwèran varitas helium-4; helium I lan helium II; wigati kanggo para panliti kang nyinaoni mekanika kuantum (mligi ing fenomena superfluiditas) lan kanggo panliti kang nggolèki èfèk nyeraki suhu nol absolut kang didarbèni benda (kaya ta superkonduktivitas).